# Ievgueni Baréiev

Ievgueni Baréiev (nascut el 21 de novembre de 1966 en una família d'origen tàtar) és un jugador d'escacs rus, que té el títol de Gran Mestre des de 1989. El 1982 va ser Campió del món Sub-16; posteriorment, va formar part de l'equip d'analistes de Vladímir Kràmnik en el seu victoriós matx pel Campionat del món d'escacs de 2000 a Londres contra en Garri Kaspàrov. El setembre de 2015, Baréiev va passar a representar el Canadà.
A la llista d'Elo de la FIDE del desembre de 2016, hi tenia un Elo de 2666 punts, cosa que en feia el jugador número 1 del Canadà. El seu màxim Elo va ser de 2739 punts, a la llista de l'octubre de 2003 (posició número 5 al rànquing mundial).

## Resultats destacats en competició

El 1982 el seu talent començà a destacar internacionalment, quan es proclamà Campió del món Sub-16 a Guayaquil (Equador), per davant de Michele Godena. El 1987 guanyà al torneig de Vrnjacka Banja, a Iugoslàvia. El 1989 fou primer als torneigs de Trnava, obert de Moscou, i Obert d'Aosta. El 1990 empatà als llocs 1r-4t al fort torneig de la GMA de Moscou 1990, amb Aleksandr Khalifman, Zurab Azmaiparaixvili i Mikhaïl Gurévitx, guanyà a Dortmund, fou tercer al Torneig de Marsella, (el campió fou Gilles Miralles), i empatà als llocs 1r a 4t al 57è (i penúltim) Campionat de l'URSS. El 1991 fou segon a la 9a edició del Memorial Milan Vidmar, a Portorož/Ljubljana per damunt d'Aleksandr Khalifman, entre d'altres, i rere el campió Predrag Nikolić).
El 1993 va formar part, com a tercer tauler, de l'equip de Rússia que va obtenir la medalla de bronze al Campionat del món per equips, celebrat a Luzerna. Posteriorment, a la següent edició del Campionat del món per equips, a Luzerna 1997, també hi participà com a membre de l'equip rus (en aquesta ocasió, al primer tauler), i varen guanyar-hi la medalla d'or. El 1999 fou segon al fort torneig de Sarajevo (rere Garri Kaspàrov).
El 2002 va assolir el que és probablement el més gran èxit de la seva carrera, en guanyar el fort Torneig d'elit Corus a Wijk aan Zee. En aquest torneig, va puntuar 9/13 i hi quedà per davant de jugadors de super-elit com Aleksandr Grisxuk, Michael Adams, Aleksandr Morozévitx, i Péter Lékó.
El gener del 2003, a Maastricht, en una competició home vs màquina, es va enfrontar al programa d'escacs HIARCS en un matx a quatre partides: totes quatre van acabar en taules. El mateix any 2003, fou primer a la cinquena edició del torneig d'Enghien-les-Bains, a França, per davant de l'anglès Michael Adams.
La seva participació més destacada al cicle pel Campionat del món fou al Torneig de Candidats de Dortmund 2002, classificatori pel Campionat del món (clàssic) de 2004, on Baréiev assolí les semifinals, fase en què va perdre el seu matx contra Vesselín Topàlov, i fou eliminat.
El 2005 formà part (com a cinquè tauler) de l'equip rus que va guanyar la medalla d'or al Campionat del món per equips celebrat a Beerxeva. Fou cinquè a la Copa del món de 2005, i com que va acabar entre els 10 primers, es va classificar pel Torneig de Candidats dins el cicle pel Campionat del món d'escacs de 2007, disputat entre maig i juny de 2007. Va guanyar el matx de primera ronda contra na Judit Polgár (+2 -1 =3), però fou eliminat en el matx de segona ronda contra en Péter Lékó (+0 -2 =3).
El 2010 empatà als llocs 1r a 4t amb en Konstantín Txernixov, en Le Quang Liem i n'Ernesto Inarkiev a l'obert de Moscou.

### Participació en Olimpíades d'escacs

Baréiev ha participat en cinc Olimpíades d'escacs, els anys 1990, 1994, 1996, 1998, i 2006. En la primera, el 1990 hi jugà representant l'equip soviètic, i a la resta, l'equip de Rússia. A les quatre primeres olimpíades en què participà, l'equip rus hi obtingué la medalla d'or per equips, i a l'edició de 1996, hi obtingué la medalla d'argent individual per la seva actuació al primer tauler suplent. En total, a la seva participació en olimpíades, hi ha fet 30 punts de 46 partides, un 65,2%.
Taula de participacions en olimpíades :
| Any | Olimpíada | Ciutat | Elo propi | Tauler | Partides | Guanyades | Taules | Perdudes | % |
| 1990 | XXIX Olimpíada | Novi Sad | 2605 | 2n suplent | 9 | 5 | 3 | 1 | 72,2% |
| 1994 | XXXI Olimpíada | Moscou | 2675 | 3r | 10 | 2 | 7 | 1 | 55,0% |
| 1996 | XXXII Olimpíada | Erevan | 2655 | 1r suplent | 10 | 6 | 3 | 1 | 75,0% |
| 1998 | XXXIII Olimpíada | Elistà | 2690 | 3r | 8 | 3 | 4 | 1 | 62,5% |
| 2006 | XXXVII Olimpíada | Torí | 2701 | 1r suplent | 9 | 4 | 3 | 2 | 61,1% |

## Notes i referències

* 1 2 «Nota biogràfica d'Ievgueni Baréiev» (en anglès). Chessgames.com. [Consulta: 30 agost 2010].
* ↑ GM Bareev transfers to Canada! (anglès)
* ↑ «"Rànquing d'escaquistes per federació: Canadà"» (en anglès). lloc web de la FIDE. [Consulta: 3 desembre 2016].
* ↑ Posició al rànquing mundial i evolució Elo de Ievgueni Baréiev «benoni.de» (en alemany). Arxivat de l'original el 2013-11-10. [Consulta: 13 abril 2011].
* ↑ «Bareev up and Leko down in FIDE October ratings». [Consulta: 20 gener 2015]. (anglès)
* ↑ «Campionats del món per edats: campions» (en portuguès). brasilbase. [Consulta: 6 febrer 2014].
* ↑ «Classificació final i partides del torneig GMA Moscou 1990» (en anglès). 365chess.com. [Consulta: 8 novembre 2011].
* ↑ Sonas, Jeff. «Event Details: Marseille, 1990». Chessmetrics. [Consulta: 29 juliol 2013].
* ↑ «Torneig de Marsella 1990, classificació i partides». 365chess.com. [Consulta: 18 gener 2011].
* ↑ El torneig, que fou la penúltima edició d'aquest campionat, abans de la dissolució de l'URSS, es va jugar entre el 18 d'octubre i el 3 de novembre de 1990. El guanyador fou Aleksandr Beliavski, empatat a punts (8½/11) amb Leonid Yudasin, Ievgueni Baréiev, i Aleksei Vijmanavin
* ↑ «Torneigs Memorial Dr. Milan Vidmar» (en anglès). Arxivat de l'original el 2012-02-08. [Consulta: 11 maig 2011].
* ↑ Evgeny Bareev wins clear first in Enghien-les-bains, Chessbase, 26 de juny de 2003 (en anglès). Consultat el dia 16 de maig de 2011 (anglès)
* ↑ Lloc web oficial de la Copa del món de 2005 (anglès)
* ↑ La notació (+x -y =z) vol dir que el primer jugador va guanyar x partides, en va perdre y, i va fer taules en z.
* ↑ «Chernyshov wins Moscow Open 2010». ChessBase, 08-02-2010. [Consulta: 2 maig 2010]. (anglès)
* ↑ [ http://www.olimpbase.org/players/z9nzttte.html:: Fitxa de Ievgueni Baréiev] Competicions per equips [Consulta 30 agost 2010]
* ↑ OlimpBase :: Base de dades d'olimpíades d'escacs (anglès)

## Enllaços externs

* Posicions crítiques de les seves partides a «wtharvey.com». [Consulta: 30 agost 2010]. (anglès)